**Strategaeth Ehangu Cyfranogiad Prifysgol Caerdydd: Datblygu’r strategaeth**

1. **Diben y strategaeth Ehangu Cyfranogiad**

Mae strategaeth Ehangu Cyfranogiad y Brifysgol yn pennu ein huchelgeisiau strategol ar gyfer ehangu cyfranogiad ar draws y meysydd canlynol: codi dyheadau; recriwtio a derbyniadau teg; cymorth i fyfyrwyr o grwpiau nas cynrychiolir yn ddigonol neu sy'n agored i niwed; a gwerthuso a monitro. Mae'r strategaeth ddrafft yn atodedig yn Atodiad A. Mae'r fersiwn hon o'r strategaeth yn cynnwys y mesurau a ddefnyddir i fesur ein llwyddiant. Cytunwyd ar y mesurau sy'n ymwneud â’r Cynllun Cydraddoldeb strategol (mesurau f-h) gan y Pwyllgor Cydraddoldeb ac Amrywiaeth ar 20 Ebrill 2016. Mae rhagor o wybodaeth am sut y defnyddir y mesurau hyn, ac am ein perfformiad hyd yn hyn, wedi'i hatodi yn Atodiad B.

Mae angen i strategaeth Ehangu Cyfranogiad y Brifysgol fod ar waith ar gyfer cyflwyno cynllun ffioedd a mynediad 2017/18 i’r Cyngor ar 23 Mai 2016. Mae’n bwysig ein bod yn sicrhau cytundeb ar gyfer y strategaeth Ehangu Cyfranogiad gan y bydd gweithgareddau yng nghynllun ffioedd a mynediad 2017/18 y Brifysgol[[1]](#footnote-1) yn seiliedig ar y strategaeth.

1. **Datblygu’r strategaeth Ehangu Cyfranogiad**

Datblygwyd y strategaeth gan y grŵp cydlynu Ehangu Cyfranogiad, dan gadeiryddiaeth y Dirprwy Is-ganghellor, Profiad Myfyrwyr a Safonau Academaidd (PVC SEAS). Daw aelodau’r grŵp cydlynu Ehangu Cyfranogiad o'r gwasanaethau proffesiynol, ac mae ganddynt gyfrifoldeb yn y meysydd allgymorth, recriwtio, derbyniadau, cefnogi myfyrwyr, a monitro a gwerthuso gweithgarwch Ehangu Cyfranogiad. Roedd grŵp PVC SEAS y Deon wedi ystyried drafft cynharach o'r strategaeth. Ymgynghorwyd â’r grŵp recriwtio a derbyn myfyrwyr.

Mae’r strategaeth Ehangu Cyfranogiad yn rhan o strategaeth Y Ffordd Ymlaen y Brifysgol ar gyfer Addysg a Myfyrwyr. O 2017/18, bydd angen i ni sicrhau bod y strategaeth Ehangu Cyfranogiad yn gyson â strategaeth Y Ffordd Ymlaen y Brifysgol, sydd ar ei newydd wedd ac yn cael ei datblygu a’i chymeradwyo yn ystod 2016-17. Mae'r strategaeth Ehangu Cyfranogiad hefyd yn gyson â Chynllun Cydraddoldeb Strategol y brifysgol, a bydd yn cyd-fynd â’r strategaeth datblygu cyflogadwyedd.

I hysbysu’r grwpiau a fydd yn cael eu targedu yn rhan o’r strategaeth Ehangu Cyfranogiad, mae’r grŵp cydlynu wedi adolygu tystiolaeth ar ddilyniant a llwyddiant grwpiau heb gynrychiolaeth ddigonol mewn Addysg Uwch, ac wedi adolygu ein perfformiad yn erbyn ein targedau Ehangu Cyfranogiad blaenorol. Bu’r grŵp yn adolygu canfyddiadau allweddol o’r adroddiad Mynediad i Addysg Uwch yng Nghymru ynghylch dilyniant myfyrwyr o Gymru i Addysg Uwch (cynhaliwyd y dadansoddiad gan WISERD)[[2]](#footnote-2). Roedd hefyd wedi adolygu canfyddiadau'r ymchwil am gyfyngiad mesurau ar sail ardal ar gyfer nodi anfantais[[3]](#footnote-3). Yn olaf, mae camau gweithredu â blaenoriaeth ar gyfer y strategaeth Ehangu Cyfranogiad yn gyson â’r Cynllun Cydraddoldeb Strategol; camau gweithredu a gafodd eu dethol ar sail canfyddiadau dadansoddiad WISERD o ddilyniant myfyrwyr israddedig y Deyrnas Unedig drwy Addysg Uwch a’u chyrhaeddiad sydd â nodweddion gwarchodedig ym Mhrifysgol Caerdydd. Mae rhagor o wybodaeth am y gwaith hwn, yn ogystal â disgrifiad o'r egwyddorion sy'n sail i’n dewis o grwpiau targed, ynghyd â data ar ein perfformiad yn erbyn dangosyddion arfaethedig a blaenorol, wedi'u hatodi yn Atodiad B.

1. **Gweithgareddau enghreifftiol i gyflawni'r strategaeth**

Rydym ar hyn o bryd yn llunio cynllun gweithredu ar gyfer y strategaeth Ehangu Cyfranogiad, ar gyfer y blynyddoedd 2015/16-2017/18. Mae gweithgareddau newydd pwysig yn cynnwys:

* Adolygiad o fwrsariaethau: Dros y deg mis nesaf (yn arbennig ar ôl i Adolygiad Diamond Llywodraeth Cymru gyflwyno adroddiad), bydd adolygiad llawn yn cael ei gynnal o werth ac effaith cymorth ariannol y Brifysgol i fyfyrwyr, er mwyn sicrhau bod camau gweithredu ac adnoddau yn cael eu targedu yn y modd mwyaf effeithiol i ehangu cyfranogiad.
* Polisi derbyn cyd-destunol wedi’i adolygu a'i ddiwygio, a fydd yn cynnwys, am y tro cyntaf, y defnydd o ddangosyddion anfantais addysgol.
* Targedu gweithgareddau allgymorth gan ddefnyddio dangosyddion newydd o anfantais economaidd-gymdeithasol (yn gymwys i gael prydau ysgol am ddim).
* Gwaith pellach i wella argaeledd y data ar fyfyrwyr o gefndiroedd heb gynrychiolaeth ddigonol a nodwyd gennym, ynghyd â’r defnydd o’r data hynny, er enghraifft olrhain dilyniant y myfyrwyr hyn drwy eu hamser ym Mhrifysgol Caerdydd.

Mae gweithgareddau allgymorth a chymorth i fyfyrwyr yn cynnwys y canlynol:

* [Camu i Fyny i’r Brifysgol](http://www.cardiff.ac.uk/about/our-profile/our-values/university-for-all/raising-aspirations/step-up-programme), rhaglen allgymorth flaenllaw Prifysgol Caerdydd. Mae Camu i Fyny a Mwy yn adeiladu ar y cynllun gwreiddiol i gynnig rhaglen fwy dwys o gymorth i fyfyrwyr sydd wedi cyflawni 6 TGAU, gan gynnwys Saesneg a Mathemateg, neu sydd ag anhwylder sbectrwm awtistig, neu sy’n ymadawyr gofal.
* [Dyfodol Hyderus a’r[Prosiect Darganfod](http://www.cardiff.ac.uk/about/our-profile/our-values/university-for-all/raising-aspirations/first-campus-activities), sy’n darparu rhaglen o fentora a chymorth ar gyfer plant rhwng 14 a 19 oed sydd â chefndir o fod mewn gofal, ac o awtistiaeth, yn y drefn honno. Mae dwy ysgol haf breswyl hefyd yn cael eu darparu ar gyfer pobl ifanc o’r grwpiau hyn, sy’n cael eu hariannu gan [Campws Cyntaf](http://www.firstcampus.org/).](http://www.cardiff.ac.uk/about/our-profile/our-values/university-for-all/raising-aspirations/first-campus-activities)
* Mae’r [Sioe Deithiol Addysg Uwch](http://www.highereducationroadshow.co.uk/) yn cael ei darparu mewn partneriaeth â Phrifysgol Metropolitan Caerdydd, ac yn targedu ysgolion Her Ysgolion Cymru, ac ysgolion sydd â chyfran uchel o ddisgyblion Cymunedau’n Gyntaf. Mae’r sioe deithiol yn darparu cyflwyniadau rhyngweithiol i ddisgyblion ym Mlynyddoedd 9-11, wedi’u hatgyfnerthu gan ddeunydd ar-lein a digwyddiadau ' [Diwrnod Ysbrydoliaeth y Brifysgol](http://www.highereducationroadshow.co.uk/event/uni-inspiration-3/)’ ar y campws, sy'n cyflwyno disgyblion i ystod eang o bynciau ar lefel Prifysgol.
* Cymorth Ariannol i Fyfyrwyr: Mae’r Brifysgol yn darparu ac yn hyrwyddo’n eang gynnig clir o ran cymorth ariannol i fyfyrwyr israddedig Cartref/yr UE, cynnig sy'n hawdd ei ddeall a’i gyrchu.
* Mae Byw’n Lleol Dysgu’n Lleol yn darparu mynediad i gyrsiau di-dâl mewn ardaloedd Cymunedau’n Gyntaf yng Nghaerdydd a'r ardaloedd cyfagos, sy'n canolbwyntio ar y rhai sy'n byw mewn ardaloedd lle mae cyfraddau’r cyfranogiad mewn prifysgolion yn isel.
* Drwy Gynllun Gweithredu’r Cynllun Cydraddoldeb Strategol, ac o ganlyniad i ddadansoddiad o ddata Prifysgol Caerdydd, sy'n dangos canlyniadau gwahaniaethol ar gyfer rhai grwpiau o'n myfyrwyr, byddwn yn cymryd camau i wella dilyniant drwy’r brifysgol y myfyrwyr hynny sydd o grwpiau pobl dduon a lleiafrifoedd ethnig, sy’n wrywaidd, ac sy'n anabl. Byddwn hefyd yn cymryd camau i wella cyrhaeddiad myfyrwyr gwrywaidd a myfyrwyr o blith pobl dduon a lleiafrifoedd ethnig.
* Mae [cynllun Mentora cymheiriaid](http://www.cardiff.ac.uk/study/campus-life/facilities-and-services/student-support/mentor-scheme) Prifysgol Caerdydd yn cefnogi cynllun pontio myfyrwyr y flwyddyn gyntaf i Addysg Uwch.
1. **Mae ASQC yn cael ei wahodd i:**
2. Gymeradwyo'r strategaeth Ehangu Cyfranogiad yn Atodiad A.
3. Nodi'r papur yn Atodiad B sy'n disgrifio'r gwaith a wnaed, ynghyd â’r gwaith arfaethedig, i bennu ein dangosyddion llwyddiant, i ddefnyddio data i dargedu ein gweithgareddau Ehangu Cyfranogiad, ac i ddatblygu ein sail tystiolaeth.

**Atodiad A**

**FERSIWN DDRAFFT o Strategaeth Ehangu Cyfranogiad Prifysgol Caerdydd**

Mae Prifysgol Caerdydd wedi ymrwymo i recriwtio'r myfyrwyr mwyaf deallus o bob lefel o gymdeithas.

Drwy ein gweithgareddau ehangu cyfranogiad, rydym yn helpu i ddileu rhwystrau i addysg prifysgol, a hefyd yn chwalu'r myth mai dim ond yr ychydig rai breintiedig sy'n gallu mynd i brifysgol yng Ngrŵp Russell, fel Caerdydd. Mae ein hymrwymiad i gefnogi myfyrwyr o grwpiau heb gynrychiolaeth ddigonol yn seiliedig ar ein hanes balch fel prifysgol ddinesig, sy’n dod â budd i ddinas Caerdydd a Chymru'n ehangach. Rydym yn gweithio gyda thros 300 o ysgolion a cholegau mewn ardaloedd difreintiedig ledled Cymru i godi dyheadau, ehangu ymwybyddiaeth a hyrwyddo manteision addysg uwch. Bob blwyddyn, mae dros 3,000 o fyfyrwyr chweched dosbarth yn manteisio ar ein rhaglenni cyffredinol i ehangu cyfranogiad. Yn 2014/15 ni oedd â'r ail nifer uchaf o fyfyrwyr o ardaloedd isel eu cyfranogiad yng Nghymru.

Mae ein strategaeth ehangu mynediad yn adeiladu ar ein llwyddiannau ac yn ymdrin â recriwtio, cadw a dilyniant myfyrwyr o amrywiaeth eang o grwpiau heb gynrychiolaeth ddigonol yn draddodiadol mewn addysg uwch. Mae'r rhain yn cynnwys pobl o grwpiau lleiafrifol ethnig, o gymunedau difreintiedig, a phobl ag anableddau.

**Y Weledigaeth**

Byddwn yn recriwtio’r myfyrwyr disgleiriaf, gyda ffocws arbennig ar grwpiau heb gynrychiolaeth ddigonol, ac yn rhoi cyfleoedd iddynt wireddu eu potensial ar lefel israddedig ac uwchraddedig.

**Pedwar Uchelgais Allweddol**

1. **Codi dyheadau**

**Ein huchelgais:** Codi dyheadau a hyrwyddo addysg uwch ymhlith grwpiau heb gynrychiolaeth ddigonol yn draddodiadol.

**Byddwn yn:**

* Darparu rhaglen effeithiol a chynaliadwy o weithgarwch i godi dyheadau a chyrhaeddiad, gan dynnu ar dystiolaeth o arferion llwyddiannus.
* Gweithio gyda phartneriaid rhanbarthol i gyflawni mentrau cydweithredol i godi dyhead am addysg uwch.
* Canolbwyntio gweithgarwch mewn ardaloedd sy'n draddodiadol yn isel eu cyfranogiad mewn addysg uwch.
* Parhau i ddynodi grwpiau heb gynrychiolaeth ddigonol er mwyn deall, a gweithio i chwalu, eu rhwystrau at addysg uwch, llwyddiant a dilyniant i gyflogaeth neu astudiaethau pellach, gan gynnwys y proffesiynau.
* Cyflenwi gwybodaeth hygyrch a chlir am fynediad hyblyg a llwybrau dilyniant i AU, gan gynnwys fframwaith i gefnogi astudio achlysurol, er mwyn annog cyfranogiad gan bobl o grwpiau heb gynrychiolaeth ddigonol.

Dangosyddion canlyniadau:

1. Y ganran o fyfyrwyr o ardaloedd clwstwr Cymunedau’n Gyntaf neu'r cwintel isaf o'r ardaloedd cynnyrch ehangach haen is ym mynegai Cymru o amddifadedd lluosog (Pob modd, lefel a blwyddyn astudio).
2. Y ganran o israddedigion amser llawn o gymdogaethau cyfranogiad isel (data POLAR)
3. **Recriwtio a derbyn teg**

**Ein huchelgais:** Gweithredu system recriwtio a derbyn sy'n deg, yn dryloyw ac yn gynhwysol.

**Byddwn yn:**

* Cymhwyso ein polisi mynediad cyd-destunol i asesu potensial cyrhaeddiad ymgeiswyr yng nghyd-destun yr anfanteision cymdeithasol ac addysgol y gallent fod wedi'u profi.
* Ymateb i ddatblygiadau yn y cwricwlwm cenedlaethol.
* Darparu gwybodaeth a chyngor ariannol clir, cywir ac amserol i gynorthwyo ymgeiswyr i wneud penderfyniadau.
* Cynnig amrywiaeth o fesurau cymorth ariannol â'r nod o ddileu amgylchiadau ariannol fel rhwystr at astudio ymhlith y rheini sydd â'r potensial i lwyddo yng Nghaerdydd.
* Sicrhau bod ein prosesau recriwtio a derbyn yn galluogi grwpiau heb gynrychiolaeth ddigonol i gyrchu AU drwy fynediad hyblyg a llwybrau dilyniant clir, gan gynnwys drwy fframwaith i gefnogi astudio achlysurol.

Dangosyddion canlyniadau:

1. Y ganran o fyfyrwyr o ardaloedd clwstwr Cymunedau’n Gyntaf neu'r cwintel isaf o'r ardaloedd cynnyrch ehangach haen is ym mynegai Cymru o amddifadedd lluosog (Pob modd, lefel a blwyddyn astudio).
2. Y ganran o israddedigion amser llawn o gymdogaethau cyfranogiad isel (data POLAR)
3. **Cynorthwyo myfyrwyr**

**Ein huchelgais:** Darparu cymorth effeithiol, amserol a chynhwysfawr o safon uchel i fyfyrwyr o'r cyfnod pontio i addysg uwch a sicrhau canlyniadau llwyddiannus.

**Byddwn yn:**

* Darparu mynediad at gyngor a chymorth ar amrywiaeth eang o faterion personol, ariannol ac academaidd sy'n galluogi myfyrwyr i wneud eu penderfyniadau eu hunain am eu dysgu a'u dyfodol.
* Darparu mesurau sy'n helpu pobl sy'n wynebu argyfwng neu rwystrau ychwanegol yn ystod eu hastudiaethau, fel caledi ariannol.
* Cydnabod anghenion penodol grwpiau gwahanol o fyfyrwyr a datblygu gwasanaethau cymorth wedi'u teilwra i ddiwallu eu hanghenion, gan ganolbwyntio'n benodol ar y rheini sy'n wynebu rhwystrau penodol i lwyddiant.
* Ceisio galluogi llwyddiant i fyfyrwyr a cheisio gwella cyflogadwyedd a sgiliau trosglwyddadwy myfyrwyr o bob cefndir.  \*Caiff hyn ei deilwra pan fo angen, a bydd yn ymateb i atgyfeirio effeithiol.

Dangosyddion canlyniadau:

1. Y ganran o fyfyrwyr gradd gyntaf amser llawn nad ydynt bellach mewn AU yn dilyn y flwyddyn derbyn. (Myfyrwyr ifanc o gymdogaethau cyfranogiad isel a myfyrwyr aeddfed heb gymwysterau addysg uwch blaenorol).
2. Cyfraddau diffyg dilyniant ymhlith myfyrwyr gwrywaidd, myfyrwyr o blith pobl dduon a lleiafrifoedd ethnig, a myfyrwyr anabl.
3. Bwlch cyrhaeddiad (y gwahaniaeth rhwng myfyrwyr israddedig sy'n cyflawni gradd dosbarth cyntaf/2:1) rhwng: gwrywod a benywod, a rhwng myfyrwyr o blith pobl dduon a lleiafrifoedd ethnig a myfyrwyr gwyn (myfyrwyr statws ffioedd y DU yn unig).
4. Y gyfran o fyfyrwyr gwrywaidd a benywaidd sy'n astudio dewisiadau pwnc nad ydynt yn rhai traddodiadol ym Mhrifysgol Caerdydd.
5. **Ymchwil a gwerthuso**

**Ein huchelgais:** Parhau i ddatblygu dull gweithredu a arweinir gan dystiolaeth o ran ein strategaeth, ein cynlluniau a’n gweithgareddau ehangu cyfranogiad.

**Byddwn yn:**

* Parhau i fonitro a gwerthuso ein gweithgareddau ehangu cyfranogiad i sicrhau eu bod yn effeithiol a'u bod yn cael yr effaith a fwriedir ar y grwpiau a ddynodir.
* Monitro cyfansoddiad ein corff myfyrwyr a'n cynnydd yn erbyn y targedau mynediad, cadw a dilyniant i gyflogaeth ynghyd ag astudiaethau pellach.
* Dathlu a hyrwyddo llwyddiannau yn ein gwaith ehangu cyfranogiad.

**Atodiad B**

**Strategaeth Ehangu Cyfranogiad Prifysgol Caerdydd: Adnabod grwpiau targed a dangosyddion**

1. **Crynodeb**

Ar 2 Mawrth 2016 adolygodd y grŵp cydlynu Ehangu Cyfranogiad dystiolaeth genedlaethol a thystiolaeth Prifysgol Caerdydd ar grwpiau heb gynrychiolaeth ddigonol, er mwyn llywio strategaeth Ehangu Cyfranogiad y Brifysgol. Rhoddodd y PVC SEAS arweiniad o ran y grwpiau targed a gwaith i’w archwilio, gan ddefnyddio dangosyddion ychwanegol o anfantais i helpu i dargedu ein gweithgarwch Ehangu Cyfranogiad, ac i fesur ein llwyddiant o ran cyrraedd grwpiau heb gynrychiolaeth ddigonol mewn addysg uwch. Mae’r nodyn drafft o'r cyfarfod hwnnw wedi'i atodi yn Atodiad A.

Yn flaenorol, roedd dangosyddion Ehangu Cyfranogiad y Brifysgol yn dod o dan ddylanwad targedau strategaeth gorfforaethol CCAUC a thargedau cynllun ffioedd cysylltiedig. Bellach, mae gennym y cyfle i ddewis ein dangosyddion ein hunain, sy’n adlewyrchu orau ein dyheadau strategol, ac yn ein galluogi i fonitro a gwerthuso ein cynnydd o ran Ehangu Cyfranogiad, gan gynnwys drwy ein cynlluniau ffioedd a mynediad.[[4]](#footnote-4)1

Mae'r papur hwn yn:

* Cynnig mesurau allweddol ar gyfer y strategaeth Ehangu Cyfranogiad (a fydd hefyd yn cael eu cynnig fel targedau yng nghynllun ffioedd a mynediad 2017/18).
* Esbonio’r gwaith parhaus i archwilio dangosyddion newydd o anfantais economaidd-gymdeithasol ac addysgol, y gellid ei defnyddio i dargedu gweithgarwch Ehangu Cyfranogiad ac mewn polisïau megis bwrsariaethau a derbyniadau cyd-destunol.
* Esbonio ein nod strategol ar gyfer cyrraedd a chefnogi grwpiau agored i niwed.
* Awgrymu bod angen gwaith pellach i ddeall dilyniant grwpiau heb gynrychiolaeth ddigonol i astudiaeth ôl-raddedig/gyflogaeth.
1. **Egwyddorion sy'n sail i'r dewis o ddangosyddion a’r defnydd o ddata**
* Sicrhau nifer cyfyngedig o ddangosyddion i fonitro cynnydd yn erbyn ein nodau Ehangu Cyfranogiad strategol; cyfrannu at ehangu cyfranogiad grwpiau o Gymru, ac ymhellach i ffwrdd, sydd heb gynrychiolaeth ddigonol.
* Rydym yn cydnabod cyfyngiad mesurau sy'n seiliedig ar ardal (e.e. fel y canfuwyd gan Taylor et al, 2013[[5]](#footnote-5)2), felly byddwn yn anelu at ehangu ystod y dangosyddion y byddwn yn eu defnyddio i fesur ein llwyddiant, ac i dargedu ein gweithgareddau Ehangu Cyfranogiad.
* Mae ystod ('basged') ehangach o ddangosyddion yn ffordd fwy cadarn o farnu llwyddiant o ran cyrraedd at grwpiau heb gynrychiolaeth ddigonol mewn Addysg Uwch, a’u recriwtio. Yn benodol, rydym am ystyried defnyddio dangosyddion o anfantais addysgol (ar hyn o bryd, dim ond dangosyddion o anfantais economaidd-gymdeithasol yr ydym yn eu defnyddio), yn ogystal ag ystyried defnyddio mesurau ychwanegol o anfantais economaidd-gymdeithasol.
* Dangosyddion sy'n gyson â gwaith adrodd arall yr ydym yn ei wneud, neu’n debygol o’i wneud yn y dyfodol.
* Dangosyddion sy'n berthnasol ac yn addas i genhadaeth Prifysgol Caerdydd.
* Dangosyddion sy'n mesur ble yr ydym yn targedu ein hymdrechion, yn hytrach na beth y gellir ei fesur.

**Uchelgais strategol: Codi dyheadau a Recriwtio a derbyniadau teg**

1. **Dangosyddion anfantais economaidd-gymdeithasol**

Cynigir y dangosyddion yn yr adran hon fel dangosyddion llwyddiant ein strategaeth Ehangu Cyfranogiad, ac fel targedau yn ein cynllun ffioedd a mynediad ar gyfer 2017/18.

Cyfarfu cynrychiolwyr o’r adrannau Cynllunio Strategol, Marchnata a Recriwtio Myfyrwyr yn ystod mis Mawrth 2016 i adolygu’r ddau fesur o anfantais economaidd-gymdeithasol a ddefnyddir ar hyn o bryd yn ein cynllun ffioedd, sef:

* Canran y myfyrwyr o ardaloedd clwstwr Cymunedau’n Gyntaf neu'r cwintel isaf o'r ardaloedd cynnyrch ehangach haen is ym mynegai Cymru o amddifadedd lluosog.
* Y ganran o fyfyrwyr o gymdogaethau cyfranogiad isel (LPN) (data POLAR)

**Mesur/dangosydd arfaethedig 1: Cymunedau’n Gyntaf/MALlC**

**(CADW'R un Mesur Cymunedau’n Gyntaf/MALlC)**

Mae Tabl 1 isod yn dangos perfformiad y Brifysgol yn erbyn y **mesur Cymunedau’n Gyntaf/MALlC.** Mae ein targedau ar gyfer 2015/16 a 2016/17 yn dal i fod yn uchelgeisiol o ystyried y duedd. Fodd bynnag, mae gennym yr ail garfan Cymunedau’n Gyntaf/MALlC fwyaf yng Nghymru, ac rydym yn chweched allan o naw sefydliad yng Nghymru ar gyfer y gyfran o’r myfyrwyr hyn yn gyffredinol. (Data HESA 2013/14).

*Tabl 1: Y ganran o fyfyrwyr o ardaloedd clwstwr Cymunedau’n Gyntaf neu'r cwintel isaf o'r ardaloedd cynnyrch ehangach haen is ym mynegai Cymru o amddifadedd lluosog (Pob modd, lefel a blwyddyn astudio).*

|  |  |  |  |  |  |  |  |
| --- | --- | --- | --- | --- | --- | --- | --- |
| Blwyddyn | 11-12 | 12-13 | 13-14*cynllun ffioedd* | 14-15*cynllun ffioedd* | *cynllun ffioedd 15-16* | 16-17*cynllun ffioedd* | 17-18*cynllun ffioedd a mynediad*  |
| Targed: | Amh. | Amh. | 16.8% | 17% | *17.5%* | *17.5%* | *I'w gadarnhau\** |
| Gwirioneddol | 16.8% | 16.4% | 16.6% | 17% | *Amh.* | *Amh.* | *I'w gadarnhau* |

*\* Mae targedau cynllun ffioedd a mynediad 2017/18 yn cael eu hystyried ar hyn o bryd*

**Sail resymegol dros gadw’r un mesur Cymunedau’n Gyntaf/MALlC**

Byddai cadw’r mesur hwn yn amlygu ein hymrwymiad i flaenoriaeth gan Lywodraeth Cymru. Rydym am gael mesur sy’n dangos ein perfformiad o ran cyrraedd myfyrwyr o ardaloedd difreintiedig yng Nghymru, a’u recriwtio.

Mae'r mesur Cymunedau’n Gyntaf/MALlC yn defnyddio data cod post Llywodraeth Cymru, ac felly’n cael ei gysoni â gwybodaeth sydd ar gael i’r cyhoedd.

Hyd yn oed pe byddai CCAUC yn rhoi’r gorau i gyfrifo perfformiad yn erbyn y targed hwn, byddai’r Brifysgol yn gallu cyrchu’r data y mae eu hangen i barhau i fonitro ein perfformiad yn erbyn y targed hwn.

**Mesur/dangosydd arfaethedig 2: Aros o fewn ystod ystadegol arwyddocaol meincnod y sector ar gyfer canran yr israddedigion amser llawn o gymdogaethau cyfranogiad isel (data POLAR 3).**

**(NEWID y mesur cyfranogiad isel)**

Mae Tabl 2 isod yn dangos perfformiad y Brifysgol yn erbyn y mesur *cyfredol* o berfformiad o ran recriwtio myfyrwyr o gymdogaethau cyfranogiad isel (mae'r mesur hwn yn defnyddio data POLAR ar gyfer pob modd, lefel a blwyddyn astudio). Rydym yn perfformio'n dda yn erbyn y mesur hwn: rydym wedi gweld trywydd i fyny o 2011/12 i 2013/14 ac, yn seiliedig ar ddata wedi’u hamcangyfrif ar gyfer 2014/15, disgwyliwn ragori ar y targed yn gynnar yn 2015/16. Yn ogystal, mae gan Brifysgol Caerdydd yr ail garfan fwyaf yng Nghymru o fyfyrwyr o gymdogaethau cyfranogiad isel. Rydym yn nawfed allan o naw sefydliad addysg uwch ar gyfer y gyfran o’r myfyrwyr hyn yn gyffredinol.

**Sail resymegol ar gyfer cynnig defnyddio mesur cymdogaethau cyfranogiad isel gwahanol:**

Er ein bod yn perfformio'n dda yn erbyn y mesur cyfredol (fel y’i disgrifir yn y paragraff blaenorol), mae’r mesur LPN *cyfredol* yn cynnwys data POLAR ar gyfer pob modd, lefel a blwyddyn astudio. Mae'n hysbys, fodd bynnag nad yw data POLAR yn berthnasol ar gyfer myfyrwyr ôl-raddedig. Hefyd, mae mesur mwy cymhleth ar gael nag unrhyw un o ddangosyddion perfformiad safonol HESA ar gyfer ehangu cyfranogiad, a gallem ddefnyddio hwn yn hytrach. Felly, os bydd CCAUC yn rhoi'r gorau i fesur a chyfrifo perfformiad yn erbyn y mesur hwn, gallai fod yn anodd i ni gasglu'r wybodaeth yn gywir.

Mae Tabl 3 isod yn dangos perfformiad y Brifysgol yn erbyn mesur *amgen* o berfformiad mewn perthynas â recriwtio myfyrwyr o gymdogaethau cyfranogiad isel (mae'r mesur hwn yn defnyddio data POLAR ar gyfer myfyrwyr israddedig, amser llawn). Dyma, yn hytrach, y mesur yr ydym yn bwriadu ei ddefnyddio. Er bod ein perfformiad, yn hanesyddol, wedi bod ychydig yn uwch neu’n is na meincnod y sector, nid yw'r amrywiad yn ystadegol arwyddocaol mewn unrhyw achosion. Yn fwyaf diweddar, yn 2014/15, roeddem yn uwch na'r meincnod, gyda 9.6% o'n myfyrwyr yn erbyn meincnod sector o 8.7%.

Mewn cymhariaeth, os ydym yn defnyddio un o ddangosyddion perfformiad safonol HESA ar gyfer ehangu cyfranogiad i ddynodi llwyddiant, byddai gennym fesur trawsffiniol y gallwn ei ddefnyddio i feincnodi ein perfformiad yn erbyn sefydliadau addysg uwch ledled y DU, gan gynnwys yn erbyn prifysgolion gyda chorff myfyrwyr tebycach i Brifysgol Caerdydd.

*Tabl 2:* (Y mesur cyfredol ddim i gael ei gadw) *Canran myfyrwyr y DU a recriwtiwyd o gymdogaethau cyfranogiad isel y DU (data POLAR ar gyfer pob modd, lefel a blwyddyn astudio)*

|  |  |  |  |  |  |  |
| --- | --- | --- | --- | --- | --- | --- |
| Blwyddyn | 11-12 | 12-13 | 13-14 | 14-15 | 15-16 | 16-17 |
| Targed: | Amh. | Amh. | 21.2% | *21.6%* | *22%* | *22.5%* |
| Gwirioneddol | 20.6% | 21.2% | 21.9% | *23% (a)* | *Amh.* | *Amh.* |

*a = perfformiad wedi’i amcangyfrif (data mewnol)*

***Tabl 3 Newydd-ddyfodiaid ifanc amser llawn gradd gyntaf o gymdogaethau cyfranogiad isel.***

|  |  |  |  |
| --- | --- | --- | --- |
|  | CU (%) | Meincnod y sector (%)[[6]](#footnote-6)  | Amrywiant |
| 2009/10 | 7.4 | 6.9 | 0.5 |
| 2010/11 | 7.5 | 7.2 | 0.3 |
| 2011/12 | 6.5 | 7.4 | - 0.9 |
| 2012/13 | 7.9 | 8.3 | - 0.4 |
| 2013/14 | 7.6 | 8.4 | - 0.8 |
| **2014/15** | **9.6** | **8.7** | **0.9** |

*Tabl T1a Dangosyddion Perfformiad Ehangu Cyfranogiad HESA*

*Data POLAR 3*

*Nid yw amrywiant yn arwyddocaol yn ystadegol*

*Tabl 4 Newydd-ddyfodiaid aeddfed amser llawn gradd gyntaf o gymdogaethau cyfranogiad isel a heb gymhwyster Addysg Uwch blaenorol*

|  |  |  |  |
| --- | --- | --- | --- |
|  | CU (%) | Meincnod y sector (%)  | Amrywiant |
| 2009/10 | 12.7 | 11.5 | +1.2 |
| 2010/11 | 10.9 | 7.8 | +3.1 |
| 2011/12 | 11.7 | 9.1 | +2.6 |
| 2012/13 | 11.4 | 11.4 | 0 |
| 2013/14 | 13.7 | 12.5 | +1.2 |
| **2014/15** | **16.5** | **14.0** | **+2.5** |

*Tabl T2a Dangosyddion Perfformiad Ehangu Cyfranogiad HESA*

*Data POLAR 3*

*Nid yw amrywiant yn arwyddocaol yn ystadegol*

*Dylid nodi bod y niferoedd yn fach ac y byddant, felly, yn destun mwy o amrywiaeth o flwyddyn i flwyddyn.*

**Uchelgais strategol: Recriwtio a derbyn teg**

1. **Dangosyddion ychwanegol o anfantais economaidd-gymdeithasol**

Prydau ysgol am ddim

Mae Marchnata a Recriwtio Myfyrwyr wedi bod yn adolygu’r data sydd ar gael am bwy sy’n gymwys ar gyfer prydau ysgol am ddim. Mae angen mwy o waith i archwilio’r defnydd o'r data hyn i dargedu ysgolion ar gyfer ein gwaith allgymorth.

Byddem yn argymell nad yw *hawlio* prydau ysgol am ddim yn fesur addas ar lefel unigolion, ac na ddylai felly gael ei ddefnyddio yn ein polisi derbyniadau cyd-destunol am nad oes data cadarn ar gael ar lefel unigolion (mae’r unig ddata sydd ar gael ar lefel unigolion yn cael eu hunanddatgan ar y ffurflen UCAS, y gwyddys nad yw’n ffynhonnell ddata gadarn).

Fodd bynnag, mae’r data mynegai ar gyfer pwy sy’n *gymwys* ar gyfer prydau ysgol am ddim ar gael gan yr ysgolion (cyfran y myfyrwyr sy'n gymwys ar gyfer prydau ysgol am ddim). Ar hyn o bryd rydym yn gweithio gydag ysgolion ar sail y gyfran o’u myfyrwyr sy’n dod o ardaloedd clwstwr Cymunedau’n Gyntaf. Mae Cyfathrebu a Marchnata wedi mapio ysgolion sydd â chyfran uchel o fyfyrwyr sy’n gymwys ar gyfer prydau ysgol am ddim yn erbyn ysgolion sydd â chyfran uchel o fyfyrwyr o glystyrau Cymunedau’n Gyntaf, a hynny er mwyn sicrhau nad ydym yn hepgor unrhyw ysgolion sydd â chyfran isel o fyfyrwyr o glystyrau Cymunedau’n Gyntaf, ond cyfran uchel o fyfyrwyr sy’n gymwys ar gyfer prydau ysgol am ddim. Mae’r gwaith mapio wedi'i gyfyngu i ysgolion yng Nghymru, a hynny oherwydd bod angen i’n gwaith maes barhau o fewn yr un amlen cyllideb.

1. **Dangosyddion anfantais addysgol**

Rydym wedi nodi dwy ffordd o ddefnyddio gwybodaeth am anfantais addysgol:

* Derbyn myfyrwyr yn deg, drwy ystyried cyd-destun wrth dderbyn ar sail cefndir addysgol unigolion, yn ogystal â’u cefndir economaidd-gymdeithasol; ac
* Archwilio’r defnydd o'r data hyn i dargedu gwaith allgymorth.

Nododd ymchwil yn y swyddfa fod Prifysgolion Grŵp Russell eraill yn defnyddio data perfformiad ysgolion (ar lefel TGAU a Safon Uwch) yn eu polisïau derbyn cyd-destunol. Rydym wedi cael y data hyn ar gyfer Lloegr, ac rydym mewn cysylltiad â Llywodraeth Cymru, Gogledd Iwerddon a'r Alban, er mwyn cael data tebyg.

Mae yna nifer o faterion y bydd angen mynd i'r afael â nhw:

* O ystyried na fydd y setiau data yr un fath ar draws rhanbarthau'r DU, bydd angen i ni gytuno ar sut y byddwn yn sicrhau triniaeth deg a chymaroldeb.
* Diffiniad o’r ysgolion sy’n perfformio isaf, e.e. 40% o’r ysgolion sy'n perfformio isaf
* Sut i ddarparu ar gyfer gwahaniaethau rhanbarthol mewn data, e.e. efallai y bydd angen defnyddio’r x% isaf yn ôl rhanbarth yn y DU yn hytrach na’r x% isaf ar gyfer y DU gyfan (gall fod o anfantais i rai ymgeiswyr yng Nghymru)
* Dim ond data TGAU a fydd gan rai ysgolion (lle nad oes ganddynt chweched dosbarth ac mae myfyrwyr wedi mynd i Gorfforaethau Addysg Bellach ar gyfer Safon Uwch). Mae hwn yn fater y bydd prifysgolion eraill wedi delio ag ef. Er enghraifft, mae Manceinion yn cyhoeddi rhestr o’r ysgolion/Corfforaethau Addysg Bellach y maent yn eu trin yn wahanol yn eu polisi derbyn cyd-destunol, ac maent yn dangos a ydynt yn defnyddio data L2 (TGAU) neu ddata L3 (Safon Uwch).
* Glanhau rhestrau ysgolion, a sicrhau eu bod yn gyson â rhestrau ysgolion UCAS/SIMS

Yn ogystal â hyn, bydd angen mynd i’r afael â rhagor o anghenion ymarferol ac anghenion yn ymwneud â’r system er mwyn defnyddio’r data hyn mewn polisi derbyn cyd-destunol. Bydd hyn yn cael ei ystyried mewn papur ar wahân.

**Uchelgais strategol: Cefnogi myfyrwyr**

**Mesur/dangosydd arfaethedig 3: Canran y newydd-ddyfodiaid amser llawn gradd gyntaf nad ydynt mewn Addysg Uwch ar ôl y flwyddyn fynediad.**

**3A Newydd-ddyfodiaid ifanc o gymdogaethau cyfranogiad isel.**

**3b myfyrwyr aeddfed heb unrhyw gymhwyster addysg uwch blaenorol.**

**(MESUR CADW YCHWANEGOL)**

**Mae Tabl 5 isod yn dangos ein llwyddiant o ran cadw myfyrwyr ifanc o gymdogaethau cyfranogiad isel sy’n astudio ar gyfer gradd gyntaf; mae’n nodi’r ganran sydd wedi gadael y Brifysgol ar ôl blwyddyn. Mae data ar gael o 2009/10 i 2012/13. Dros y cyfnod hwn, mae tueddiad ein perfformiad wedi aros yn gymharol sefydlog.**

**Mae Tabl 6 isod yn dangos ein llwyddiant o ran cadw myfyrwyr aeddfed heb unrhyw brofiad blaenorol o Addysg Uwch. Mae ein perfformiad yn erbyn y mesur hwn wedi amrywio, ond bydd y nifer llai o fyfyrwyr perthnasol yn gwneud yr amrywiad hwn yn fwy tebygol.**

*Y sail resymegol dros gynnig defnyddio’r mesurau cadw hyn:*

Nid ydym wedi bod â mesurau cadw penodol ar gyfer ein strategaeth Ehangu Cyfranogiad yn y gorffennol. Bydd dewis y ddau fesur hyn yn ein galluogi i fonitro **ein perfformiad o ran cadw myfyrwyr ifanc o gefndiroedd cyfranogiad isel, neu fyfyrwyr aeddfed heb unrhyw brofiad blaenorol o Addysg Uwch (sy’n astudio’n amser llawn yn y naill achos), ac i feincnodi ein perfformiad yn erbyn sefydliadau tebyg, a thu hwnt i ffiniau’r DU.**

Awgrymodd y grŵp cydlynu Ehangu Cyfranogiad y dylid monitro dilyniant myfyrwyr rhan-amser hefyd. Fodd bynnag, nid oes gan HESA ddata mewn perthynas â pheidio â chwblhau ar gyfer myfyrwyr ifanc rhan-amser o gymdogaethau cyfranogiad isel, neu fyfyrwyr aeddfed rhan-amser heb unrhyw gymhwyster Addysg Uwch blaenorol.

***Tabl 5*** *Newydd-ddyfodiaid ifanc amser llawn gradd gyntaf o gymdogaethau cyfranogiad isel nad ydynt bellach mewn Addysg Uwch ar ôl y flwyddyn mynediad.*

|  |  |  |  |
| --- | --- | --- | --- |
|  | CU (%) | Meincnod y sector (%)  | Amrywiant |
| 2009/10 | 3.9 | 5.7 | - 1.8 |
| 2010/11 | 6.5 | 4.7 | 1.8 |
| 2011/12 | 4.0 | 4.5 | - 0.5 |
| 2012/13 | 3.8 | 4.1 | - 0.3 |

*Tabl T3b Dangosyddion Perfformiad Ehangu Cyfranogiad HESA*

*Data POLAR 3*

*Nid yw amrywiant yn arwyddocaol yn ystadegol*

***Tabl 6*** *Cyfran y myfyrwyr aeddfed amser llawn gradd gyntaf heb unrhyw gymhwyster Addysg Uwch blaenorol, nad ydynt bellach mewn Addysg Uwch ar ôl y flwyddyn mynediad.*

|  |  |  |  |
| --- | --- | --- | --- |
|  | CU (%) | Meincnod (%)  | Amrywiant |
| 2009/10 | 12.9 | 12.7 | 0.2 |
| 2010/11 | 8.3 | 10.4 | - 2.1 |
| 2011/12 | 5.6 | 9.9 | - 4.3 |
| 2012/13 | 8.0 | 11.8 | - 3.8 |

*Tabl T3c Dangosyddion Perfformiad Ehangu Cyfranogiad HESA*

*Data POLAR 3*

*Nid yw amrywiant yn arwyddocaol yn ystadegol*

**Blwyddyn feincnod ar gyfer dangosyddion**

**Yn achos pob un o'r mesurau/dangosyddion arfaethedig, ein blwyddyn meincnod fydd 2014/15; sef y flwyddyn ddiwethaf y mae data HESA ar gael gennym adeg cwblhau ein strategaeth Ehangu Cyfranogiad, a’n cynllun ffioedd a mynediad.**

1. **Grwpiau agored i niwed [[7]](#footnote-7)4**

Rydym yn ymrwymedig i barhau i ddileu rhwystrau i fyfyrwyr o grwpiau agored i niwed fel y gallant gael mynediad i Addysg Uwch, llwyddo pan fyddant yno, ac yna fynd ymlaen i astudiaeth bellach neu gyflogaeth dda. Byddwn yn adolygu ein tystiolaeth er mwyn i ni ganolbwyntio ein camau gweithredu o fewn y meysydd disgyblaeth a’r ysgolion hynny y mae ein tystiolaeth yn dynodi sydd â’r cyfle gorau i wella.

Nid ydym yn dymuno gosod targedau recriwtio ar ein cyfer ein hunain mewn perthynas â’r grwpiau hyn. Y rheswm am hyn yw ein bod am ddileu rhwystrau i fynediad a sicrhau llwyddiant i *bob* grŵp o fyfyrwyr, gan na fyddai targedau ar gyfer rhai o'r grwpiau yn adlewyrchu’r nod ehangach hwn. Yn ogystal, mae nifer y myfyrwyr perthnasol yn fach. Felly, byddai amrywiad ystadegol arferol yn golygu y byddai'n anodd monitro cynnydd.

Un ffordd y byddwn yn mesur ein llwyddiant yw drwy sicrhau llwyddiant y rhaglen profiad gwaith, yn rhan o brosiect Go Wales CCAUC, a hynny er mwyn lleihau nifer y myfyrwyr sy'n gadael Addysg Uwch ac sydd mewn perygl o beidio â bod mewn addysg, cyflogaeth na hyfforddiant (NEET). Y garfan darged yw myfyrwyr 18 i 24 oed sydd mewn perygl o ddod yn NEET oherwydd eu bod yn wynebu rhwystrau penodol i gyflogaeth. Mae rhwystrau’n cynnwys:

• anableddau neu gyflyrau iechyd sy’n cyfyngu ar y gallu i weithio

• cefndiroedd Du a Lleiafrifoedd Ethnig

• cyfrifoldebau gofal

• wedi gadael gofal eu hunain

• cefndiroedd llai cefnog (yn cael eu mesur yn ôl cymdogaeth cyfranogiad isel)

Dangosyddion (erbyn mis Mawrth 2019, pan ddaw'r rhaglen i ben):

Cyfranogwyr (sy’n cael cyngor ac arweiniad): 456

Cyfranogwyr sy’n ymgymryd â phrofiad gwaith 380

Cyfranogwyr sy’n wynebu llai o risg o ddod yn NEET\*: 304

\* *tystiolaeth o ganlyniadau Sgorio Cyflogadwyedd*

1. **Llwyddiant myfyrwyr: dilyniant i gyflogaeth bellach neu astudiaeth ôl-raddedig**

Rydym yn bwriadu cynnal dadansoddiadau i ddeall patrymau dilyniant i astudiaeth bellach a chyflogaeth, a sut y mae'r rhain yn wahanol ar gyfer grwpiau gwahanol o fyfyrwyr.

1. **Cynllun Cydraddoldeb Strategol: blaenoriaethau’r cynllun gweithredu**

Bydd y strategaeth Ehangu Cyfranogiad yn cynnwys dangosyddion o’r Cynllun Cydraddoldeb Strategol (Amcan 2): *Denu a chadw’r myfyrwyr disgleiriaf o amrywiaeth o gefndiroedd drwy ddarparu amgylchedd dysgu ac addysgu cynhwysol a chefnogol.* Cytunwyd ar y materion/meysydd canlynol i’w gweithredu gan y Pwyllgor Cydraddoldeb ac Amrywiaeth ym mis Ebrill 2016.

**Mater/maes gweithredu:** Dilyniant myfyrwyr (ffocws ar Flwyddyn 1).  Mynd i'r afael â diffyg dilyniant myfyrwyr o Flwyddyn 1 ar gyfer yr holl nodweddion gwarchodedig, ond gan ganolbwyntio’n benodol ar ethnigrwydd, myfyrwyr gwrywaidd, a myfyrwyr anabl (gan gysylltu â dysgu ac addysgu/â’r cwricwlwm, a hefyd â’r newidiadau i’r Lwfans i Fyfyrwyr Anabl)

**Canlyniad mesuradwy cyffredinol:** Myfyrwyr gwrywaidd: lleihad mesuradwy yng nghyfraddau’r myfyrwyr gwrywaidd sy’n methu symud ymlaen, fel bod y bwlch dilyniant yn dod yn agosach at feincnod y DU, sef 2.1% (5% ar hyn o bryd). Myfyrwyr BME: ar hyn o bryd mae’r bwlch dilyniant ym Mhrifysgol Caerdydd, sef 4.3% rhwng myfyrwyr BME a rhai gwyn, yn agos at feincnod y Deyrnas Unedig, sef 3.9%. Y canlyniad mesuradwy fydd ceisio bodloni a rhagori ar feincnod y Deyrnas Unedig. Myfyrwyr anabl: lleihad mesuradwy yng nghyfraddau’r myfyrwyr anabl sy’n methu â symud ymlaen, fel bod y bwlch dilyniant yn dod yn agosach at feincnod y Deyrnas Unedig, sef 1.4% (2.7% ar hyn o bryd)

**Mater/maes gweithredu:** Mynd i'r afael â chyrhaeddiad gwahaniaethol rhai grwpiau â nodweddion gwarchodedig – gan ganolbwyntio ar fyfyrwyr gwrywaidd a myfyrwyr BME sy'n llai tebygol o ennill gradd dda (dosbarth 1af neu 2.1). Cysylltu â’r broses o edrych ar farciau cyfartalog Blwyddyn 1 i weld a oes cyrhaeddiad gwahaniaethol i’w weld yn gynnar.

**Canlyniad Mesuradwy Cyffredinol:** Lleihad mesuradwy yn y bwlch cyrhaeddiad ar gyfer myfyrwyr gwrywaidd a myfyrwyr BME, gan gymryd i ystyriaeth farciau cyfartalog blwyddyn 1, sy'n cyfateb yn well i ganlyniadau cyrhaeddiad myfyrwyr benywaidd a grwpiau ethnig eraill. Rhywedd – Gostyngiad yn y bwlch cyrhaeddiad rhwng gwrywod a benywod sydd ar hyn o bryd yn 7.5%, er mwyn sicrhau ei fod yn cyfateb i’r bwlch cyrhaeddiad meincnod o 5.2% (neu’n is na hynny). Ethnigrwydd – ar hyn o bryd, mae bwlch cyrhaeddiad Prifysgol Caerdydd yn is na meincnod y Deyrnas Unedig, sef bwlch cyrhaeddiad o 15.2% rhwng myfyrwyr BME a myfyrwyr gwyn (14.5% yw bwlch diffyg dilyniant Prifysgol Caerdydd). Felly’r canlyniad mesuradwy fydd anelu at ostyngiad yn y bwlch cyrhaeddiad ar gyfer myfyrwyr BME, fel ei fod yn nes at y canlyniadau cyrhaeddiad ar gyfer myfyrwyr gwyn.

Nodwch: Mesurir bwlch cyrhaeddiad fel y gwahaniaeth rhwng myfyrwyr Israddedig sy’n cyflawni gradd dosbarth cyntaf/2:1. Yn achos Ethnigrwydd, caiff hyn ei fesur ar gyfer myfyrwyr statws ffioedd y Deyrnas Unedig yn unig.

**Mater/maes gweithredu:** Derbyn Myfyrwyr - Mynd i'r afael â’r cydbwysedd rhwng gwrywod a benywod o ran dewis pwnc, gan roi pwyslais arbennig ar ddewisiadau pwnc sydd â chanran isel iawn o gyfranogwyr gwrywaidd (e.e. Gofal Iechyd, Seicoleg a’r Gwyddorau Cymdeithasol) a dewisiadau pwnc sydd â chanran isel iawn o gyfranogwyr benywaidd (e.e. Gwyddorau Cyfrifiadurol, Ffiseg a Pheirianneg).

**Canlyniad Mesuradwy Cyffredinol:** Cynnydd mesuradwy yng nghyfran y myfyrwyr gwrywaidd a benywaidd sy'n astudio dewisiadau pwnc nad ydynt yn rhai traddodiadol ym Mhrifysgol Caerdydd\*. Bydd yr amcan hwn hefyd yn cysylltu â chanlyniadau mesuradwy o'r strategaeth Ehangu Cyfranogiad.

\* Mae’r data’n dangos bod data Prifysgol Caerdydd o ran dewisiadau pwnc ar gyfer gwrywod a benywod yn debyg iawn i ddata'r Deyrnas Unedig ar ddewisiadau pwnc (adroddiad ystadegol ECU 2015), gyda’r rhaniad rhwng y ddau ryw tua 80:20 myfyrwyr gwrywaidd/benywaidd (Y Gwyddorau Cyfrifiadurol, Ffiseg a Pheirianneg), a thua 80:20 myfyrwyr benywaidd/gwrywaidd (Gofal iechyd, Seicoleg a’r Gwyddorau Cymdeithasol), a hynny yn y data mewnol a’r data meincnodi.

1. Cynlluniau ffioedd a mynediad yw’r modd y mae darparwr addysg uwch yn cael mynediad i’r system reoleiddio yng Nghymru. O dan Ddeddf Addysg Uwch (Cymru) 2015, bydd darparwr y mae ganddo gynllun ffioedd a mynediad a gymeradwywyd gan CCAUC yn dod yn 'sefydliad a reoleiddir', a bydd yn gymwys ar gyfer cymorth ariannol Llywodraeth Cymru ar gyfer ei gyrsiau israddedig. Mae cynlluniau ffioedd a mynediad yn pennu ymrwymiad y sefydliad a reoleiddir i fuddsoddi cyfran o'i incwm ffioedd mewn amrywiaeth o weithgareddau, er mwyn sicrhau cyfle cyfartal i grwpiau nas cynrychiolir yn ddigonol mewn Addysg Uwch, ac i hyrwyddo addysg uwch. [↑](#footnote-ref-1)
2. Rees G, Taylor C, Davies R, Drinkwater S, Evans C, Wright C. (2015) 'Mynediad i Addysg Uwch yng Nghymru’: Adroddiad i Gyngor Cyllido Addysg Uwch Cymru (CCAUC)' <http://www.wiserd.ac.uk/research/publications/wiserd-publications/reports/> [↑](#footnote-ref-2)
3. Taylor, C., Rees, G., Sloan, L., a Davies, R. (2013) ‘Creating an inclusive HE system? Progression and outcomes of students from low participation neighbourhoods at a Welsh University’ *Contemporary Wales*, 26, 138-161. [↑](#footnote-ref-3)
4. 1 Bydd targedau ein cynlluniau ffioedd a mynediad yn cael eu cysoni â'n dyheadau strategol ac, yn y modd hwn, yn rhoi sicrwydd ein bod wedi ymrwymo i'r cynnydd yr ydym yn disgwyl ei wneud. [↑](#footnote-ref-4)
5. 2 Taylor, C., Rees, G., Sloan, L., a Davies, R. (2013) ‘Creating an inclusive HE system? Progression and outcomes of students from low participation neighbourhoods at a Welsh University’ Contemporary Wales, 26, 138-161. [↑](#footnote-ref-5)
6. 3 Pennir meincnodau’r sector gan HESA, ac maent yn ystyried cymwysterau mynediad myfyrwyr darparwr Addysg Uwch, y pynciau yr oeddent yn eu hastudio, a’u hoedran. Mae rhagor o wybodaeth ar gael ar wefan HESA: <https://www.hesa.ac.uk/pis/benchmarks> [↑](#footnote-ref-6)
7. 4Mae grwpiau agored i niwed yn cynnwys ymadawyr gofal, myfyrwyr ag anhwylderau’r sbectrwm awtistig, ceiswyr lloches, ffoaduriaid, gofalwyr, cyn-filwyr o’r lluoedd, myfyrwyr sydd wedi ymddieithrio, y cyntaf yn y teulu i fynd i Addysg Uwch. [↑](#footnote-ref-7)